text: Selvmord er smitsomt
  11 februar 2011 kl. 18.00
  Selvmord blandt unge smitter andre til at få selvmordstanker.
  Det fremgår af en rapport fra døgninstitutioner i Vejle Kommune.
  13. november sidste år tog en 18-årig pige sit eget liv ved at lægge sig på togskinnerne i nærheden af Rødkilde Gymnasium.
  Det har tilsyneladende inspireret andre unge i Vejle til at gøre skade på sig selv.
  
  En mulig sammenhæng
  Opholdsstederne har haft en lille stigning i antallet af magtanvendelser. Magtanvendelse må alene bruges til at forhindre, at de unge gør skade på sig selv.
  Den psykiatriske afdeling i Vejle har også haft en stigning i antallet af indlæggelser efter selvmordet.
  Tallene er ikke store, men alligevel mener oversygeplejerske Susanne Bissenbacher, Børne- og Ungdomspsykiatrien Kolding-Augustenborg, at der er en sammenhæng med den unge piges selvmord.
  - Selvmord kan være smitsomt i en ungdomsgruppe. De bliver påvirket af, hvordan andre unge håndterer det, når de har det svært, siger hun.
  Der har ikke været flere selvmord blandt unge i Vejle efter den unge piges død, men de ansatte i ungdomspsykiatrien har oplevet en stigning i såkaldt "bekymrende adfærd".
  